
ΕΙΣΑΓΩΓΗ 


Όραμα και σκοπός της ΕΡΑΣ είναι η ανατροπή του καπιταλισμού 
και ο σοσιαλιστικός μετασχηματισμός της κοινωνίας. Θεωρούμε 
ότι ο βασικός φορέας αυτής της διαδικασίας είναι η νεολαία και 
οι εργαζόμενοι και ότι η ευρύτερη Αριστερά και το οργανωμένο 
εργατικό κίνημα έχουν ουσιαστικό ρόλο να διαδραματίσουν σε 
αυτή την εξέλιξη. Αυτή είναι η λογική πάνω στην οποία συγκρο- 
τήθηκε η ΕΡΑΣ και αυτή είναι η βασική κατεύθυνση που προσα- 
νατολίζει την παρέμβαση και τη δράση της. 

Ζούμε σε μια εποχή ραγδαίων και δραματικών εξελίξεων λόγω 
της βαθιάς παγκόσμιας καπιταλιστικής κρίσης που έχει επίκε- 
ντρο τον ανεπτυγμένο κόσμο. Η Ευρωπαϊκή Ένωση και η ευ- 
ρωζώνη βρίσκονται σε κρίσιμο και κομβικό σημείο. Η κρίση του 
χρηματοπιστωτικού συστήματος μετατρέπεται σε κρίση του δη- 
μόσιου χρέους διότι τα κράτη αναλαμβάνουν τη διάσωση των 
τραπεζών εις βάρος του κοινωνικού τους χαρακτήρα. 

Για τις χώρες του ευρωπαϊκού νότου, στις οποίες ανήκει και η 
Κύπρος, η απειλή είναι ιδιαίτερα έντονη χωρίς να διαφαίνεται κά- 
ποια διέξοδος. Ο νεοφιλελευθερισμός και η λιτότητα συνεχίζουν 
να κυριαρχούν και να ορίζουν το πλαίσιο της ευρωπαϊκής πολι- 
τικής, ενώ οι δυνάμεις της Αριστερός δεν κατάφεραν να αντιστα- 
θούν αποτελεσματικά, επιβάλλοντας ένα νέο υπόδειγμα για το 
πώς να κινηθεί η κοινωνία. 

Παρά το χαμηλό δημόσιο χρέος και δημοσιονομικό έλλειμμα 
στην Κύπρο, η βουλιμία του τραπεζικού κεφαλαίου οδήγησε 
την Κύπρο βαθιά στην παγκόσμια οικονομική κρίση με αποτέ- 

λεσμα την υπαγωγή της στον Ευρωπαϊκό Μηχανισμό Στήριξης. 
Η Τρόικα είναι πλέον παρούσα και μελετά το κυπριακό μνημό- 
νιο που σύντομα θα ρυθμίζει σε σημαντικό βαθμό τις τύχες του 
κυπριακού λαού. Η ντόπια πλουτοκρατία, παρά την εγκληματική 
της συμπεριφορά στον τραπεζικό τομέα, υποδεικνύει στην Τρόι- 
κα, μέσω των οργανώσεών της, κατάργηση της ΑΤΑ και επέκτα- 
ση του ορίου συνταξιοδότησης, ενώ θέτει ξεδιάντροπα κόκκινες 
γραμμές στον εταιρικό φόρο. 

Η Τρόικα είναι το κατ’ εξοχήν εργαλείο προώθησης των νεοφι- 
λελεύθερων πολιτικών στην Ευρωπαϊκή Ένωση. Ο κυπριακός 
λαός δεν πρέπει να ξεγελιέται από την προπαγάνδα που προω- 
θεί την εικόνα μιας Τρόικας ως δια μαγείας αναμορφωμένης και 
ουδέτερης υποστηρικτικής δύναμης. Αντίθετα, είναι η ώρα να ξα- 
ναθυμηθούμε την παράδοση των εργατικών αγώνων που θεμε- 
λίωσαν τα εργατικά δικαιώματα και κεκτημένα, τα οποία θα πρέ- 
πει να διατηρήσουμε και να επεκτείνουμε. 

Οι ηγεσίες και οι κοινοβουλευτικές ομάδες των κομμάτων της Δε- 
ξιάς (ΔΗΣΥ, ΔΗΚΟ, ΕΥΡΩΚΟ) προωθούν με έντονο και μονολι- 
θικό τρόπο τις νεοφιλελεύθερες πολιτικές λιτότητας, συνταυτιζό- 
μενες έτσι με τα συμφέροντα του διεθνούς και του εγχώριου κε- 
φαλαίου. Η ΕΔΕΚ και οι Οικολόγοι συμπορεύθηκαν τα τελευταία 
χρόνια με τη Δεξιά, διαχωρίζοντας σπάνια και μόνο φραστικά, τη 
θέση τους. Παρά το ότι ΕΔΕΚ και Οικολόγοι είναι μικρά κόμμα- 
τα, ο ρόλος τους στη σύσταση του σημερινού νεοφιλελεύθερου, 
αντι-αριστερού μετώπου υπήρξε σημαντικός. Το ΑΚΕΛ επιχείρη- 
σε να προβάλει αντίσταση, όμως υποχρεώθηκε από την αντι- 
πολίτευση να συμβιβαστεί σε μια σειρά ζητήματα, εγκαταλεί- 
ποντας για παράδειγμα την προσπάθεια για μείωση της στρα- 
τιωτικής θητείας, μέρος της εκπαιδευτικής μεταρρύθμισης, την 

ουσιαστική φορολόγηση της εκκλησίας και του πλούτου, την 
προστασία των μισθών. Θεωρούμε όμως ότι υπήρχε και υπάρ- 
χει περιθώριο για μια αποτελεσματική, οργανωμένη αντίσταση 
μέσα από ένα μέτωπο εργαζομένων και των συνδικάτων τους, 
μαζί με τις δυνάμεις της ευρύτερης Αριστερός. Ιδιαίτερη σημα- 
σία θα πρέπει να δοθεί στη διαφύλαξη της ενότητας των εργα- 
ζομένων και να γίνει αντιληπτό ότι η αντιπαλότητα δημόσιων 
και ιδιωτικών υπαλλήλων αποτελεί στρατηγική του κεφαλαίου 
και των εργοδοτών. Το μέτωπο όλων των εργαζομένων γίνεται 
ακόμα πιο αναγκαίο με τον ερχομό της Τρόικας και την πλήρη 
αποθράσυνση των οργανώσεων και των εκπροσώπων του κε- 
φαλαίου, περιλαμβανομένων και των πλείστων ΜΜΕ, που πι- 
έζουν για σκληρή λιτότητα, πράγμα που θα οδηγήσει μεγάλα 
τμήματα της κοινωνίας στη φτωχοποίηση. 

Τα σύγχρονα ΜΜΕ, πέραν από τον πολιτικό έλεγχο που ασκούν 
οι ιδιοκτήτες τους ως εργοδότες στο προσωπικό τους, είναι κερ- 
δοσκοπικές επιχειρήσεις, οι οποίες στηρίζουν το μεγαλύτερο μέ- 
ρος των εσόδων τους στη διαφήμιση. Με αυτό τον τρόπο ελέγχο- 
νται από τις μεγάλες επιχειρήσεις και τις τράπεζες που τους τρο- 
φοδοτούν. Η επιρροή των συμφερόντων του μεγάλου ιδιωτικού 
κεφαλαίου στον καθορισμό των θεμάτων, της έμφασης και του τρό- 
που παρουσίασης της επικαιρότητας, αποτελεί απειλή για την ου- 
σιαστική ενημέρωση των πολιτών και για την ίδια τη δημοκρατία. 

Μπροστά στο φάσμα της επερχόμενης κοινωνικής οπισθοδρό- 
μησης, ένα σχέδιο υπεράσπισης της κοινωνίας γίνεται επίκαι- 
ρο και αναγκαίο στην Ευρώπη και την Κύπρο. Μέσα σε αυτό 
το ιστορικό συγκείμενο, η ΕΡΑΣ καταθέτει τη δική της πρόταση 
ενόψει και των επερχόμενων προεδρικών εκλογών. 

1. ΟΙΚΟΝΟΜΙΑ ΚΑΙ ΚΟΙΝΩΝΙΚΟ ΚΡΑΤΟΣ 


Η παγκόσμια οικονομική κρίση συμπλήρωσε πέντε χρόνια χω- 
ρίς να διαφαίνεται καμιά προοπτική επιστροφής σε ανεκτούς για 
την κοινωνία ρυθμούς ανάπτυξης. Επιβεβαιώνεται η ανάλυση, η 
οποία δεν θεώρησε την κρίση ως ένα απλό επεισόδιο του χρη- 
ματοπιστωτικού τομέα. Πρόκειται για μια βαθιά κρίση της καπι- 
ταλιστικής οικονομίας στη νεοφιλελεύθερη εκδοχή της. Το βαθύ- 
τερο αίτιο της κρίσης είναι οι ακραίες κοινωνικές ανισότητες που 
δημιούργησε ο νεοφιλελεύθερος καπιταλισμός, οι οποίες εμπο- 
δίζουν την ομαλή αναπαραγωγή και συσσώρευση του κεφαλαί- 
ου και δεν αφήνουν περιθώριο για την ανάπτυξη του κοινωνικού 
κράτους και, γενικότερα, τις εργατικές κατακτήσεις των πρώτων 
μεταπολεμικών δεκαετιών. 

Στην Ε.Ε. η κρίση εκδηλώνεται και ως κρίση συνοχής της, ιδιαί- 
τερα όσον αφορά στην Ευρωζώνη. Το ενιαίο νόμισμα σε χώρες 
με πολύ διαφορετικές παραγωγικότητες δεν είναι βιώσιμο, χω- 
ρίς τους ανάλογους μηχανισμούς αλληλεγγύης για τη σύγκλιση 
των οικονομικών και κοινωνικών πραγματικοτήτων. Οι μηχανι- 
σμοί που προέκυψαν μέσα στην κρίση είναι μηχανισμοί διαχεί- 
ρισης της κρίσης, μέσω των οποίων επιδιώκεται η πλήρης απο- 
δόμηση του κοινωνικού κράτους. Στο όνομα του ευρώ επιχειρεί- 
ται η μεταφορά του κόστους της κρίσης στη μισθωτή εργασία. Οι 
πολιτικές της λιτότητας και των μνημονίων, όμως, αντί να δημι- 
ουργούν τις προϋποθέσεις εξόδου από την κρίση, την οξύνουν 
και εξαθλιώνουν τις πιο ευάλωτες χώρες. Η Ελλάδα είναι το πιο 
ακραίο παράδειγμα αυτής της διαδικασίας με πρωτοφανή επί- 
πεδα ανεργίας και κοινωνικής αποσύνθεσης. Σε ανάλογη κρίση 
βρίσκονται η Ισπανία και ολόκληρη η νότια Ευρώπη, η Ιρλανδία 
και βεβαίως η Κύπρος. 

Το πλουτοκρατικό κατεστημένο στην Κύπρο και οι πολιτικές ελίτ που 
το εκφράζουν, επιχειρούν σήμερα να ενοχοποιήσουν το κράτος για 
την οικονομική κατάσταση της χώρας, για την οποία ευθύνονται οι 
τράπεζες που λειτούργησαν ως κερδοσκοπικά ταμεία. Οι τραπεζικές 
ζημιές στην οικονομία-καζίνο, εν καιρώ κρίσης, ανέρχονται σε διψή- 
φιο αριθμό δις ευρώ και απειλούν να οδηγήσουν σε απότομη αύξηση 
του δημόσιου χρέους, το οποίο αυτή τη στιγμή παραμένει πολύ χα- 
μηλότερο από το μέσο όρο της ΕΕ και της Ευρωζώνης. 

Απαιτούμε πλήρη και μόνιμη κρατικοποίηση του χρηματοπιστωτι- 
κού συστήματος, αρχής γενομένης από τη Λαϊκή Τράπεζα και την 
Τράπεζα Κύπρου. Στόχος πρέπει να είναι η αποκατάσταση του 
χρήματος ως δημοσίου αγαθού και όχι ως εμπορεύματος. Αυτό ση- 
μαίνει ότι η τραπεζική δραστηριότητα πρέπει να απελευθερωθεί 
από τη λογική της κερδοσκοπίας και του εύκολου κέρδους και να 
υποταχθεί στις ανάγκες της οικονομικής ανάπτυξης και της κοινω- 
νίας. Είναι κοινωνικά, οικονομικά και ηθικά απαράδεκτο οι ιδιωτικές 
τράπεζες να κερδοσκοπούν με «εγγύηση» το φορολογούμενο πο- 
λίτη σε περίπτωση ζημιών. 

Η κυπριακή οικονομία αντιμετωπίζει διαρθρωτικά προβλήματα και 
πέραν του υπερτροφικού χρηματοπιστωτικού τομέα. Αναπτύχθηκε 
ετεροβαρώς, βασιζόμενη στον τουρισμό και μάλιστα σε ένα συγκε- 
κριμένο είδος, το μαζικό τουρισμό. Αυτό το είδος φθίνει παγκοσμί- 
ως και δεν ανταποκρίνεται πλέον στη ζήτηση. Είναι για αυτό που τα 
έσοδα από τον τουρισμό, που αναπτύχθηκε εις βάρος της βιομηχα- 
νίας και της γεωργίας, έπαψαν να καλύπτουν τα ελλείμματα στις τρέ- 
χουσες συναλλαγές. Χρειάζεται αναβάθμιση του τουριστικού προϊό- 
ντος της Κύπρου έτσι ώστε να απευθυνθεί στις σύγχρονες ανάγκες 
και αυτό προϋποθέτει και ανασχεδιασμό του τουριστικού μοντέλου. 

Ο βιομηχανικός και ο γεωργικός τομέας οδηγήθηκαν από το σύ- 
στημα σε μια φθίνουσα πορεία και στην ουσία αντικαταστάθη- 
καν από τομείς των υπηρεσιών που είναι ιδιαίτερα ευάλωτοι σε 
συνθήκες κρίσης της παγκόσμιας οικονομίας και με αμφίβολη 
βιωσιμότητα. Συγκεκριμένες δραστηριότητες στο δευτερογενή 
και πρωτογενή τομέα της οικονομίας θα πρέπει να στηριχτούν 
από το κράτος. 

Η Κύπρος δεν μπορεί βέβαια να γίνει μια βιομηχανική χώρα 
όπως οι μεγάλες ανεπτυγμένες οικονομίες στην Ευρώπη. Ωστό- 
σο, υστερεί βιομηχανικά και σε σύγκριση με μικρότερες ευρω- 
παϊκές χώρες, όπως το Λουξεμβούργο και η Μάλτα. Η Κύπρος 
μπορεί να ειδικευτεί σε κάποια βιομηχανικά προϊόντα, ιδιαίτερα 
σ’ αυτά για τα οποία υπάρχει δυνητικά μεγάλη εσωτερική ζήτη- 
ση, όπως π.χ. τα φωτοβολταϊκά. Η ανάπτυξη του βιομηχανικού 
τομέα στην Κύπρο προϋποθέτει τη δραστήρια εμπλοκή του κρά- 
τους για να δώσει κατευθύνσεις, να προωθήσει την επιστημονι- 
κή έρευνα, να στηρίξει βιομηχανικές προσπάθειες με εναλλακτι- 
κές συνεταιριστικές μορφές ιδιοκτησίας, αλλά και να αναλάβει το 
ίδιο κάποιες βιομηχανικές επιχειρήσεις. 

Ο γεωργικός τομέας είναι δυνατό να αναπτυχθεί εκ νέου, αν 
ειδικευθεί σε προϊόντα υψηλής ποιότητας και σε βιολογικές 
καλλιέργειες προσαρμοσμένες στις κλιματολογικές συνθήκες 
του τόπου. Δεδομένης της μεγάλης διακύμανσης των τιμών των 
γεωργικών πρώτων υλών στην παγκόσμια αγορά, ως αποτέλε- 
σμα της (οικολογικά προβληματικής) πολιτικής για αύξηση των 
βιοκαυσίμων στην ΕΕ και τις ΗΠΑ, καθώς και της κερδοσκο- 
πίας με τα χρηματιστικά παράγωγα βασικών γεωργικών προ- 
ϊόντων, μια σχετική διατροφική αυτονομία πρέπει να αποτελεί 
το στόχο. Η ανάπτυξη του γεωργικού τομέα προϋποθέτει 

την ενεργό εμπλοκή του κράτους, όπως και η ανάπτυξη της 
βιομηχανίας. 

Τώρα που ο μύθος περί της οικονομικής αποτελεσματικότητας 
των ιδιωτικών επιχειρήσεων κατέρρευσε και πολλές δραστηριό- 
τητες που ο νεοφιλελευθερισμός ιδιωτικοποίησε, κρατικοποιού- 
νται εκ νέου, χρειάζεται να υπερασπιστούμε με ιδιαίτερο σθέ- 
νος το δημόσιο χαρακτήρα των οργανισμών κοινής ωφέλειας και 
να αντιταχθούμε σε προσπάθειες ιδιωτικοποιήσεων των δημο- 
σίων υπηρεσιών. Ο ηλεκτρισμός, οι τηλεπικοινωνίες, οι δημό- 
σιες συγκοινωνίες, τα ταχυδρομεία, η διαχείριση του νερού, δεν 
πρέπει να αφεθούν να περάσουν στα χέρια του ιδιωτικού κεφα- 
λαίου. Επιπλέον το κράτος, θα πρέπει να στηρίξει έμπρακτα (με 
χαμηλότοκο δανεισμό, συμβουλευτικές υπηρεσίες, τεχνολογική 
υποστήριξη κ.λπ.) πρότυπες βιομηχανίες και δραστηριότητες με 
εναλλακτικές μορφές ιδιοκτησίας. 

Η ΕΡΑΣ αντιτίθεται σε οποιαδήποτε προσπάθεια κατάργησης 
ή συνολικής μείωσης της ΑΤΑ. Η επίθεση ενάντια στην ΑΤΑ 
στόχο έχει τη μείωση των πραγματικών μισθών και όχι τη βελ- 
τίωση της οικονομίας. Τέτοιες προσπάθειες βαθαίνουν την κρί- 
ση, συρρικνώνοντας τη ζήτηση. Άλλωστε, το κόστος εργασίας 
ανά μονάδα προϊόντος, είναι στην Κύπρο το πιο χαμηλό της ΕΕ 
των 15 κρατών μελών (πριν την ένταξη του πρώην ανατολικού 

μπλοκ), πλην της Πορτογαλίας. 

• 

Η ΕΡΑΣ είναι επίσης αντίθετη σε οποιαδήποτε προσπάθεια αύ- 
ξησης του ορίου συνταξιοδότησης: ο μοναδικός τρόπος ουσια- 
στικής μείωσης της ανεργίας είναι η μείωση και όχι η αύξηση του 
εργάσιμου χρόνου. Η επιχειρηματολογία περί προσδόκιμου επι- 
βίωσης αγνοεί επιμελώς την αύξηση της παραγωγικότητας της 

εργασίας, που υπερκαλύπτει τις οικονομικές ανάγκες που προ- 
κύπτουν από την αύξηση των υπερηλίκων. Η αύξηση του εργά- 
σιμου χρόνου δεν εξυπηρετεί τίποτε άλλο παρά την αύξηση των 
κερδών του κεφαλαίου με την περαιτέρω συμπίεση του εργατικού 
εισοδήματος, που υποβοηθείται με την αύξηση της ανεργίας. 

Η ΕΡΑΣ αγωνίζεται μαζί με όλες τις ευρωπαϊκές δυνάμεις του 
συνδικαλιστικού κόσμου και της Αριστερός κατά των πολιτικών 
λιτότητας και της αποδόμησης του κοινωνικού κράτους, για μια 
Ευρώπη της δημοκρατίας, της αλληλεγγύης και της κοινωνικής 
ισότητας. Οι ελίτ που κυβερνούν σήμερα την Ε.Ε. προσπαθούν 
να σώσουν το καταρρέον νεοφιλελεύθερο μοντέλο ανάπτυξης 
με τη μείωση των απολαβών των εργαζομένων και τη συρρίκνω- 
ση του κοινωνικού κράτους. Τα μνημόνια και οι πολιτικές λιτότη- 
τας απειλούν με εξαφάνιση το κράτος πρόνοιας, ενώ στο όνομα 
της συνοχής της ζώνης του ευρώ η νότια Ευρώπη εξαναγκάζε- 
ται να εφαρμόσει πολιτικές που μέχρι πρόσφατα εφαρμόζονταν 
στον παγκόσμιο νότο. 

Όχι μόνο είμαστε αντίθετοι σε κάθε κίνηση αποδόμησης του κοι- 
νωνικού δικτύου προστασίας, αλλά αγωνιζόμαστε για την απο- 
κατάσταση και επέκτασή του. Αυτό σημαίνει πρώτα από όλα 
ριζοσπαστική φορολογική μεταρρύθμιση, ούτως ώστε να αποκα- 
τασταθούν τα φορολογικά έσοδα από το κεφάλαιο, την πλουτο- 
κρατία και την εκκλησία. Ο εταιρικός φόρος πρέπει να αυξηθεί 
άμεσα και να αφορά, τόσο στις ντόπιες, όσο και στις ξένες εταιρεί- 
ες που δραστηριοποιούνται στη χώρα. Άμεσος στόχος είναι ένας 
ισορροπημένος πρωτογενής προϋπολογισμός (δηλαδή εξαιρου- 
μένων των τόκων του δημόσιου χρέους) με ενισχυμένα κρατι- 
κά έσοδα και δαπάνες, χωρίς αυτά να εξαντλούνται σε σπατάλες 
και διαφθορά. Ένα χρήσιμο εργαλείο προς την κατεύθυνση της 

αύξησης των κρατικών εσόδων είναι ο καταρτισμός ενός δημό- 
σιου περιουσιολογίου, βάσει του οποίου θα συνεισφέρει ο συσ- 
σωρευμένος πλούτος. 

Πρώτη προτεραιότητα του κοινωνικού δικτύου προστασίας πρέ- 
πει να είναι η εξασφάλιση μιας αξιοπρεπούς ζωής στους άνερ- 
γους συμπολίτες μας, θύματα της καπιταλιστικής κρίσης. Το επί- 
δομα ανεργίας, 2/3 του τελευταίου μισθού, πρέπει να επεκταθεί 
στο ένα έτος και για το υπόλοιπο διάστημα μέχρι την εξεύρεση 
εργασίας, να μειωθεί στο 1/2 του τελευταίου μισθού. 

Τα δημόσια επιδόματα στο πλαίσιο της κοινωνικής αλληλεγγύης 
πρέπει να διαφυλαχτούν ως κόρη οφθαλμού. Ωστόσο, η σχετι- 
κή νομοθεσία χρειάζεται αναθεώρηση ώστε να υπάρξει προσαρ- 
μογή στις συνθήκες των επιδοτούμενων κοινωνικών ομάδων. Ο 
έλεγχος θα πρέπει να είναι ουσιαστικός, αλλά σε καμιά περίπτω- 
ση να μην προσβάλλει την ανθρώπινη αξιοπρέπεια του δικαι- 
ούχου. Υποστηρίζουμε τη «στόχευση» για να επωφελείται από 
το επίδομα το άτομο που πραγματικά το έχει ανάγκη, αλλά η 
στόχευση δεν πρέπει να αποτελεί δικαιολογία για τη συρρίκνω- 
ση των επιδομάτων. Το κόστος της γραφειοκρατικής διαδικασί- 
ας της στόχευσης πρέπει να υστερεί αισθητά από τα ποσά που 
εξοικονομούνται. 

2. ΚΥΠΡΙΑΚΟ 


Η πορεία των γεγονότων μετά τα δημοψηφίσματα και το αρνητι- 
κό κλίμα ανάμεσα στους Ε/κ που προηγήθηκε, απομάκρυνε τις 
δυο κοινότητες και ενίσχυσε το ρεύμα στην ε/κ πλευρά, που χω- 
ρίς να το παραδέχεται, προτιμά ή επιλέγει τη διχοτόμηση παρά 
την ομοσπονδία. Η διχοτομική δυναμική αναπτύσσεται τα τελευ- 
ταία χρόνια, κατά αντιστοιχία, και στην τ/κ πλευρά. Η αδιέξοδη, 
αδέξια και κοντόφθαλμη πολιτική του Τάσου Παπαδόπουλου σε 
αυτό τον τομέα, ευνόησε την τουρκική διπλωματία στο διεθνή 
χώρο και ενίσχυσε ουσιαστικά την παραμονή των τουρκικών 
στρατευμάτων στην Κύπρο και τις διχοτομικές πολιτικές. 

Η ΕΡΑΣ τάσσεται υπέρ μιας δημοκρατικής ειρηνικής διευθέτησης 
του κυπριακού προβλήματος και επιμένει στη συνέχιση των δι- 
απραγματεύσεων για μια λύση διζωνικής δικοινοτικής ομοσπον- 
δίας με πολιτική ισότητα, μία κυριαρχία και μία διεθνή προσω- 
πικότητα, όπως περιγράφεται στα σχετικά ψηφίσματα του ΟΗΕ. 
Οι συνομιλίες πρέπει να συνεχιστούν στη βάση των συγκλίσε- 
ων Χριστόφια - Ταλάτ και των προτάσεων Χριστόφια στη διακυ- 
βέρνηση, την εναλλαγή στην Προεδρία και την διασταυρούμε- 
νη ψήφο. 

Τονίζουμε ότι δεν θεωρούμε την ομοσπονδιακή λύση ως μια 
συμβιβαστική, οδυνηρή λύση των ηττημένων του 1974, αλλά ως 
την ορθολογική και απελευθερωτική απάντηση στη διακοινοτική 
διένεξη των Κυπρίων. 

Οι πολιτικές ελίτ, στη βάση της λεγάμενης εθνικής συναίνεσης, αδυ- 
νατούν να προωθήσουν μια γνήσια ομοσπονδιακή λύση. Η εθνική 
συναίνεση οδηγεί σε άκαμπτες και παράλληλα ασαφείς διαπραγμα- 
τευτικές στρατηγικές, οι οποίες δεν μπορούν να αποδώσουν. 

Η ΕΡΑΣ προωθεί την ανάπτυξη του αυτόνομου επαναπροσεγγι- 
στικού κινήματος που βασίζεται κυρίως στις δυνάμεις της εργα- 
σίας. Πιστεύουμε ότι με ένα τέτοιο κίνημα είναι δυνατό να καλλι- 
εργηθεί η ομοσπονδιακή πολιτική κουλτούρα για να επιτευχθεί η 
λύση, καθώς και για να λειτουργήσει ομαλά το μελλοντικό ομο- 
σπονδιακό κράτος. Η επαφή ανάμεσα στις δυο κοινότητες θα 
πρέπει να επεκταθεί σε όλα τα επίπεδα. Το άνοιγμα και άλλων 
οδοφραγμάτων αποτελεί εποικοδομητική κίνηση στην πορεία 
για τη συνολική λύση. 

Η λειτουργικότητα του ομοσπονδιακού κράτους δεν εξαρτάται 
μόνο από τις πρόνοιες του συντάγματος του, αλλά και από την 
ύπαρξη ενός ισχυρού διακοινοτικού πολιτικού υποκειμένου που 
θα το στηρίξει και θα είναι σε θέση να το αναπροσαρμόζει, όσο 
και εφόσον χρειάζεται. 

Το ομοσπονδιακό κίνημα ειρήνης και επανένωσης των Κυπρί- 
ων πρέπει ενωμένο να επιδιώξει να συνδεθεί με το διεθνή χώρο 
ως αυτόνομο κίνημα και ειδικότερα με όμορα κινήματα του ευ- 
ρωπαϊκού χώρου. Θα πρέπει, στη διπλωματία της αδράνειας, 
στη συνέχιση του πολέμου με διπλωματικά μέσα, να προβάλου- 
με με αποφασιστικότητα και δυναμικότητα, ένα Ενωμένο Κίνημα 
των Κοινοτήτων της Κύπρου ως την τοπική έκφραση μιας πα- 
νευρωπαϊκής αντίληψης της συνύπαρξης των λαών, των εθνών, 
των εθνοτικών και των κοινοτικών ομάδων. Το Κίνημα αυτό θα 
πρέπει να υιοθετήσει ιδέες και μορφές πάλης έτσι ώστε να εντα- 
χθεί στο παγκόσμιο κινηματικό χώρο αμφισβήτησης, διευρύνο- 
ντας και ευθυγραμμίζοντας τις επιδιώξεις του με την εποχή μας. 

Η ΕΡΑΣ θεωρεί ότι ο θεσμός του Εθνικού Συμβουλίου είναι ανα- 
χρονιστικός και αναποτελεσματικός. Η δημοκρατική διακυβέρνηση 

προϋποθέτει κυβέρνηση και αντιπολίτευση: η κυβέρνηση έχει την 
ευθύνη των πολιτικών της σχεδιασμών με βάση τις προγραμματι- 
κές αρχές που οδήγησαν στην εκλογή της από το λαό. Το Εθνικό 
Συμβούλιο οδηγεί σε συμβιβασμούς τέτοιους που η πολιτική γραμ- 
μή να νοθεύεται και να καθίσταται αναποτελεσματική. Το Εθνικό 
Συμβούλιο λειτούργησε για δεκαετίες ως τροχοπέδη στη λύση και 
ως εφαλτήριο πολιτικής για εσωτερική κατανάλωση. 


14 


3. ΕΞΩΤΕΡΙΚΗ ΠΟΛΙΤΙΚΗ - ΥΔΡΟΓΟΝΑΝΘΡΑΚΕΣ 


Η ΕΡΑΣ υποστηρίζει μια ειρηνική εξωτερική πολιτική βασισμέ- 
νη σε αρχές. Ως εκ τούτου, αντιτίθεται σε ιμπεριαλιστικές συμ- 
μαχίες, όπως είναι το ΝΑΤΟ και ο Συνεταιρισμός για την Ειρήνη, 
καθώς και περιφερειακές συμμαχίες με κράτη όπως το Ισραήλ, 
το οποίο κατηγορείται επίσημα για εγκλήματα πολέμου ενάντια 
στους Παλαιστίνιους. 

Η ΕΡΑΣ υποστηρίζει τη δημιουργία ανεξάρτητου παλαιστινιακού 
κράτους σύμφωνα με τις αποφάσεις του ΟΗΕ. 

Η ΕΡΑΣ καταδικάζει όλες τις ιμπεριαλιστικές στρατιωτικές επεμ- 
βάσεις, περιλαμβανομένων και αυτών που προφασίζονται αν- 
θρωπιστικούς λόγους και ανθρώπινα δικαιώματα. Οι εμπειρίες 
του Ιράκ, του Αφγανιστάν, της Λιβύης και άλλες, καταδεικνύουν 
καθαρά ότι προκαλούν μεγαλύτερες ανθρωπιστικές, πολιτικές 
και κοινωνικές κρίσεις από αυτές που επικαλούνται οι ιμπερια- 
λιστές για να επέμβουν. Μια πιθανή στρατιωτική επέμβαση στη 
Συρία θα προκαλέσει μεγαλύτερο χάος και απώλειες ανθρώπι- 
νων ζωών και δεν θα οδηγήσει στην εκδημοκρατικοποίηση της 
χώρας, μια εξέλιξη που είναι αναγκαία. 

Η εκμετάλλευση των υδρογονανθράκων δεν πρέπει να γίνει εις 
βάρος της ειρήνης στην περιοχή, της λύσης του Κυπριακού, της 
διαφύλαξης του θαλάσσιου περιβάλλοντος, του τουρισμού και 
του τομέα των υπηρεσιών. Η Μεσόγειος πρέπει να μετατραπεί 
σε μια θάλασσα ειρήνης, ανάπτυξης και συνεργασίας των λαών 
της περιοχής. Η διαχείριση των ζητημάτων της ενέργειας στην 
ανατολική Μεσόγειο πρέπει να προκύψει μέσα από μια γενική 
συμφωνία συνεργασίας όλων των χωρών της περιοχής, της Πα- 
λαιστινιακής Αρχής συμπεριλαμβανομένης. 

4. ΔΗΜΟΣΙΑ ΥΠΗΡΕΣΙΑ 


Η κυπριακή δημόσια υπηρεσία λειτουργεί με γραφειοκρατικό και 
αναποτελεσματικό τρόπο. Αυτό δεν οφείλεται κατά κανόνα σε 
μια υποτιθέμενη έλλειψη προσόντων ή στην οκνηρία του δημό- 
σιου υπάλληλου. Οφείλεται στις ιεραρχικές δομές της δημόσι- 
ας υπηρεσίας που καθορίζονται βάσει ενός μετααποικιακού πε- 
λατειακού συστήματος, όπου η απόφαση, ανεξάρτητα από το 
πόσο σημαντική είναι, ακολουθεί όλους τους αναβαθμούς της 
ιεραρχίας προκειμένου να ληφθεί. Καλλιεργείται έτσι ένα κλίμα 
ευθυνοφοβίας που παραλύει τον υπάλληλο και αδρανοποιεί τις 
υπηρεσίες. Οι όποιες προσπάθειες προοδευτικής μεταρρύθμι- 
σης του κρατικού μηχανισμού προσκρούουν στους αθέατους νό- 
μους ενός συντηρητικού βαθέως κράτους. 

Χρειάζεται βαθιά μεταρρύθμιση του δημόσιου τομέα για να επι- 
κρατήσουν αξιοκρατικές διαδικασίες διορισμών και προβιβα- 
σμών σε συνθήκες διαφάνειας και ταυτόχρονα, η καλλιέργεια 
δημιουργικού κλίματος δημοκρατικής συνεργασίας, καθώς και 
ένα σύστημα ευέλικτης λήψης αποφάσεων ανάλογα με τη σοβα- 
ρότητα της απόφασης. 

Η εμπειρία των Γραφείων Εξυπηρέτησης του Πολίτη, δείχνει ότι 
είναι δυνατό, η δημόσια υπηρεσία να λειτουργήσει αποτελεσμα- 
τικά με γνώμονα τη γρήγορη εξυπηρέτηση του πολίτη και την 
αξιοπρεπή αντιμετώπισή του. 

Απαιτείται η δημιουργία περιουσιολογίου όλων των κρατικών 
λειτουργών που εμπλέκονται άμεσα ή έμμεσα στη διαχείριση 
δημόσιων κονδυλίων και αυστηρή εφαρμογή του “πόθεν έσχες” 
για τους ίδιους και του οικογενειακού τους περιβάλλοντος. Απαι- 
τείται επίσης, να αντιμετωπιστεί συνολικά και αποφασιστικά το 

καίριο ζήτημα της διαπλοκής ανώτερων δημοσίων υπαλλήλων, 
αλλά και πολιτειακών αξιωματούχων με μεγάλα ιδιωτικά συμφέ- 
ροντα, περιλαμβανομένων και υπεράκτιων εταιρειών. 

5. ΑΜΥΝΑ 


Οι αμυντικές πολιτικές που εφαρμόστηκαν κυρίως από το 1990 
και μετά, οι οποίες στηρίχτηκαν σε μια δυσανάλογη με τις δυ- 
νατότητες της κυπριακής κοινωνίας οικονομική επιβάρυνση, δεν 
κατάφεραν να μεταβάλουν με οποιονδήποτε τρόπο τον αρνητι- 
κό συσχετισμό ισχύος έναντι της Τουρκίας. Ως αποτέλεσμα της 
αδυναμίας της κυπριακής οικονομίας να συνεχίζει να στηρίζει 
την αμυντική ενίσχυση, ο εξοπλισμός του στρατού έχει κατα- 
στεί ήδη πεπαλαιωμένος. Επιπλέον, η εμμονή στη λογική των 
εξοπλισμών εγκλωβίζει την Κύπρο σε ένα πεδίο στο οποίο, εξ 
υπαρχής, δεν μπορεί να ανταγωνιστεί την Τουρκία. 

Χαρακτηριστικά παραδείγματα λανθασμένων αμυντικών επιλο- 
γών είναι το Ενιαίο Αμυντικό Δόγμα και η αγορά των πυραύλων 
3 300. Οι συγκεκριμένες επιλογές δεν βοήθησαν στην αλλαγή 
του συσχετισμού ισχύος, αλλά αντίθετα πριμοδότησαν την ανά- 
πτυξη του εθνικισμού και της διχοτομικής συνείδησης. 

Η αμυντική πολιτική πρέπει να εξυπηρετεί την πολιτική της λύ- 
σης του Κυπριακού, η οποία δεν μπορεί να είναι παρά ειρηνική. 
Η διαφαινόμενη στρατιωτική συνεργασία με το Ισραήλ εγκλωβί- 
ζει την Κύπρο σε μια λογική αντιπαράθεσης και περιφερειακών 
συγκρούσεων μέσα από τις οποίες η Κύπρος καθίσταται πιόνι 
υπέρτερων δυνάμεων. 

Η ΕΡΑΣ υποστηρίζει: 

Τη μείωση των εξοπλιστικών δαπανών που πρέπει να περιορι- 
στούν στη συντήρηση των υφιστάμενων οπλικών συστημάτων 
και να προσαρμοστούν στις ανάγκες της οικονομίας σε συνθή- 
κες κρίσης. 

Τη δραστική μείωση της στρατιωτικής θητείας στους 12 μήνες 
και την καθιέρωση θητείας κοινωνικής προσφοράς εκτός στρα- 
τού, ίσης διάρκειας, για όσους δεν επιθυμούν να υπηρετήσουν 
την ΕΦ. 

Τον εκδημοκρατισμό της Εθνικής Φρουράς στα πλαίσια μιας ρι- 
ζικής αναδιοργάνωσης και αναπροσαρμογής των ιδεολογικών 
της προσανατολισμών. Μέσα σ’ αυτά τα πλαίσια θα πρέπει να 
ενισχυθεί η διαφάνεια και να εξαφανιστούν φαινόμενα ψυχολογι- 
κής και σωματικής βίας, εκφοβισμού, καταναγκασμού και φασι- 
στικών συμπεριφορών που προσβάλλουν και υποβαθμίζουν την 
ανθρώπινη υπόσταση των στρατιωτών και την κυπριακή κοινω- 
νία στο σύνολό της. Χρειάζεται να ερευνηθούν αποφασιστικά τα 
φαινόμενα ρατσιστικών συνθημάτων και κατήχησης, καθώς και 
των αυτοκτονιών και των βασανισμών στην ΕΦ. 

Τη δημιουργία ανεξάρτητου φορέα διασφάλισης των πιο πάνω 
προτάσεων. Ο φορέας θα πρέπει να δικαιούται να εισέρχεται, 
ανά πάσα στιγμή, σε όλα τα στρατόπεδα, να διενεργεί αυτεπάγ- 
γελτα έρευνες, να δέχεται και να διερευνά παράπονα και καταγ- 
γελίες κληρωτών και επαγγελματιών. 

Είναι γνωστό ότι υπάρχει ένας εκτεταμένος μηχανισμός μίζας και 
διαφθοράς ο οποίος αποτελεί μια μόνιμη πληγή του κρατικού 
προϋπολογισμού. Το ύψος της μίζας, όπως δείχνει η πρόσφα- 
τη ελληνική αλλά και η διεθνής εμπειρία, είναι ικανό να καθο- 
ρίζει εξοπλιστικά προγράμματα και να δημιουργεί ψευδεπίγρα- 
φες αμυντικές ανάγκες. Ζητούμε εξονυχιστική έρευνα εις βάρος 
όλων των αξιωματούχων που είχαν με οποιοδήποτε τρόπο σχέ- 
ση με την αγορά οπλικών συστημάτων και στρατιωτικού υλικού. 

6. ΥΓΕΙΑ 


Η ιατροφαρμακευτική περίθαλψη και γενικά η υγεία των πολι- 
τών, είναι και πρέπει να αντιμετωπίζεται, ως δημόσιο αγαθό και 
καθολικό δικαίωμα. Η πολιτεία έχει ευθύνη παροχής ψηλής ποι- 
ότητας ιατροφαρμακευτικής περίθαλψης σε όλους. 

Η συνολική χρηματοδότηση ενός γενικού σχεδίου υγείας θα πρέ- 
πει να προέρχεται κατά δίκαιη αναλογία από τα εισοδήματα και 
τα περιουσιακά στοιχεία του κάθε πολίτη. Ο κάθε πολίτης έχει δι- 
καίωμα σε οποιαδήποτε ιατρική υπηρεσία χρειάζεται, την ώρα 
που τη χρειάζεται, χωρίς διάκριση, φακελάκι ή άλλο μέσο. Η ια- 
τρική περίθαλψη πρέπει να διέπεται από την αρχή: στον καθένα 
σύμφωνα με τις ανάγκες του και ο καθένας να προσφέρει στην 
κάλυψη του κόστους σύμφωνα με τις δυνατότητές του. 

Τα δημόσια νοσοκομεία και νοσηλευτήρια, καθώς και τα ιδιωτι- 
κά ιατρικά κέντρα που θα υπαχθούν στο σύστημα, θα πρέπει να 
τυγχάνουν ενός διαφανούς δημοκρατικού συντονισμού και ελέγ- 
χου, έτσι ώστε να μην ανταγωνίζονται μεταξύ τους εις βάρος των 
ασθενών και εις βάρος των εργασιακών συνθηκών του νοσηλευ- 
τικού, ιατρικού και παραϊατρικού προσωπικού. Έτσι είναι δυνα- 
τό να διασφαλιστεί ένα αξιοπρεπές εθνικό επίπεδο περίθαλψης. 

Η υπηρεσία συντονισμού και ελέγχου θα πρέπει να δώσει ιδι- 
αίτερη προσοχή στην αντιμετώπιση των διακρίσεων στην περί- 
θαλψη, κάτι που δυστυχώς στη χώρα μας έχει βαθιά παράδοση. 
Η ίδια υπηρεσία θα πρέπει να διασφαλίζει, με αξιοκρατικά κρι- 
τήρια, την αναγκαία στελέχωση από ειδικούς γιατρούς σε όλους 
τους κλάδους, είτε στα δημόσια νοσοκομεία, είτε στα συμβαλ- 
λόμενα κέντρα από τον ιδιωτικό τομέα. Η συνεχής επιμόρφω- 
ση των ιατρικών λειτουργών πρέπει να είναι τέτοια, έτσι ώστε οι 

γνώσεις τους να συμβαδίζουν με τα νέα, διαρκώς διαμορφούμε- 
να δεδομένα της ιατρικής γνώσης και τεχνολογίας. Αυτό αποτε- 
λεί αναγκαία προϋπόθεση για την επίτευξη και διατήρηση ενός 
καλού επιπέδου ιατρικής περίθαλψης. Η πραγματικότητα μάς 
υποδεικνύει ότι υπάρχουν κλάδοι της δημόσιας υγείας που δεν 
παρακολουθούν τα νέα δεδομένα, λόγω γραφειοκρατίας ή έλ- 
λειψης πόρων. Άλλοι κλάδοι αναπτύσσονται ραγδαία διότι είναι 
οικονομικά προσοδοφόροι, ενώ άλλοι είναι σχεδόν ανύπαρκτοι 
επειδή δεν είναι προσοδοφόροι. 

Παράλληλα με την ένταξη της ιδιωτικής ιατρικής στο γενικό σχέ- 
διο υγείας, θα πρέπει να καταβληθεί ιδιαίτερη προσπάθεια ελέγ- 
χου του κομματιού εκείνου της ιδιωτικής ιατρικής που κερδοσκο- 
πεί ασύστολα εις βάρος των πολιτών που τυγχάνει να ασθενούν. 
Θα πρέπει να τονιστεί ότι η ιατρική περίθαλψη δεν πρέπει να 
αφήνεται να γίνεται κερδοσκοπική βιομηχανία. 

Μια από τις πιο κερδοσκοπικές βιομηχανίες παγκοσμίως είναι 
η φαρμακευτική. Μεταχειρίζεται τα φαρμακευτικά προϊόντα ως 
απλά εμπορεύματα και τους ασθενείς ως καταναλωτές. Ζητούμε 
από την πολιτεία να ρυθμίσει με αποτελεσματικό τρόπο τη διά- 
θεση των φαρμάκων, εισαγόμενων ή μη, με σκοπό την καταπο- 
λέμηση φαινομένων αισχροκέρδειας και κερδοσκοπίας. 

7. ΠΑΙΔΕΙΑ 


Η παιδεία (όπως και η υγεία και το περιβάλλον) δεν πρέπει σε κα- 
μιά περίπτωση να υποβαθμιστούν λόγω περικοπών που δύναται 
να επιβληθούν από το μνημόνιο και την Τρόικα. Είμαστε ενάντια 
σε οποιαδήποτε υποβάθμιση των συνθηκών μάθησης, όπως 
για παράδειγμα η δημιουργία πολυπληθών τάξεων και σχολεί- 
ων. Αντίθετα, σε περιόδους κρίσης, οι ανάγκες της κοινωνίας για 
περισσότερη και καλύτερη παιδεία είναι αυξημένες και αυτό θα 
πρέπει να λαμβάνεται υπόψη στους οικονομικούς σχεδιασμούς. 

Είμαστε υπέρ της παροχής δωρεάν παιδείας σε όλα τα επίπεδα 
για όποιο/α το επιθυμεί και πληροί τους βασικούς όρους. Είμα- 
στε υπέρ της κατάργησης των εισαγωγικών εξετάσεων για εισ- 
δοχή στο δημόσιο πανεπιστήμιο και υπέρ της ελεύθερης πρό- 
σβασης για όλους τους απόφοιτους της Μέσης Εκπαίδευσης. Η 
προαγωγή στα επόμενα ακαδημαϊκά έτη θα πρέπει να γίνεται 
στη βάση αξιολόγησης που θα διασφαλίζει το επιθυμητό ακαδη- 
μαϊκό επίπεδο. Θα πρέπει επίσης να διευκολύνεται η οριζόντια 
μετακίνηση φοιτητών από ένα κλάδο σε άλλο, αναλόγως των 
ικανοτήτων και επιδιώξεων τους. 

Ο νόμος για τα ιδιωτικά πανεπιστήμια και κολέγια θα πρέπει να 
τροποποιηθεί έτσι ώστε να διασφαλίζεται ο μη κερδοσκοπικός 
χαρακτήρας τους. Μόνιμος στόχος μιας σωστής παιδείας να εί- 
ναι η επέκταση του δημόσιου και η συρρίκνωση του ιδιωτικού το- 
μέα, καθότι η παιδεία είναι και θα πρέπει να αντιμετωπίζεται ως 
δημόσιο αγαθό. 

Τα πιο πάνω μέτρα αναμένεται να καταργήσουν σταδιακά και 
την ανάγκη για την παραπαιδεία, η οποία όμως δεν έχει, ούτως η 

άλλως, θέση σε ένα υγιές εκπαιδευτικό σύστημα. Οι πολύπλευ- 
ρες ανάγκες της νεολαίας σε επιπλέον επιμόρφωση (πολιτιστι- 
κή, αθλητική και άλλη) θα πρέπει να προσφέρεται το απόγευμα 
από τα δημόσια σχολεία. 

Το δημόσιο σχολείο, από την προδημοτική μέχρι και την πανε- 
πιστημιακή εκπαίδευση, θα πρέπει να προβάλλει και να στηρί- 
ζει με ειλικρίνεια τον πολυπολιτισμικό χαρακτήρα της κοινωνίας. 
Παρά το ότι εδώ και μερικά χρόνια, στους στόχους του δημόσιου 
σχολείου, έχει προστεθεί ο αλληλοσεβασμός και η ανοχή στη δι- 
αφορετικότητα, θα πρέπει από τη διακήρυξη να περάσουμε και 
στην πράξη, έτσι ώστε τα πιο πάνω να γίνουν βίωμα στην εκ- 
παιδευτική πρακτική. Αυτά αποτελούν προϋπόθεση για τη δημο- 
κρατικότητα του σχολείου και την ανάπτυξη μαθητών και μαθη- 
τριών με κριτική σκέψη και ανοιχτό πνεύμα. 

Ο ρόλος και η παρέμβαση της εκκλησίας στο δημόσιο σχολείο 
θα πρέπει να τερματιστεί έτσι ώστε να διασφαλιστεί ο κοσμικός 
χαρακτήρας του. Το σύγχρονο σχολείο θα πρέπει να στηρίζεται 
στις αρχές του Διαφωτισμού και να επιτρέπει την ελευθερία στο 
φιλοσοφικό και θρησκευτικό προσανατολισμό. Η εκκλησία μπο- 
ρεί να προωθεί την πίστη της και τους στόχους της στους δικούς 
της χώρους. 

Ένα από τα μεγάλα ελαττώματα του ελληνοκυπριακού σχολεί- 
ου είναι ότι δεν προώθησε με συνέπεια την ιδέα της συνύπαρ- 
ξης των κυπριακών κοινοτήτων και παρέμεινε προσηλωμένο 
στο όραμα της Ένωσης, που ήταν κυρίαρχο αξίωμα πριν την 
Ανεξαρτησία. Το αποτέλεσμα είναι ότι λειτούργησε μέσα στην 
Ανεξαρτησία διχαστικά, κατ’ αντιστοιχία με το τουρκοκυπριακό 

σχολείο, δημιουργώντας το ιδεολογικό πλαίσιο και διευκολύνο- 
ντας τη δικοινοτική αντιπαράθεση. 

Σήμερα, και στο βαθμό που η κοινωνία εξακολουθεί να επιθυ- 
μεί την ομοσπονδιακή επανένωση, την άρση της κατοχής και 
την αποστρατικοποίηση της χώρας, το σχολείο οφείλει να διέ- 
πεται από την ανάλογη φιλοσοφία - μια φιλοσοφία ανθρωποκε- 
ντρική, χωρίς εθνοκεντρισμό και μισαλλοδοξία, που θα στηρίζει 
τη δικοινοτική συνύπαρξη και που δεν θα αναπαράγει την εθνο- 
τική σύγκρουση. Σε αυτό το πλαίσιο θα πρέπει να συνεχιστεί και 
η προσπάθεια για μια πολυπρισματική αντίληψη της ιστορίας και 
των ερμηνειών της, έτσι ώστε οι μαθητές να αντιλαμβάνονται την 
ιστορία ως επιστήμη και όχι ως κατήχηση. 

8. ΟΙΚΟΛΟΓΙΑ - ΠΕΡΙΒΑΛΛΟΝ 


Ο χαρακτήρας και το μέγεθος της οικολογικής κρίσης οφείλεται 
κυρίως στο καπιταλιστικό μοντέλο ανάπτυξης, το οποίο θέτει το 
κέρδος υπεράνω οποιασδήποτε άλλης κοινωνικής επιδίωξης. 
Τις τελευταίες δεκαετίες, μέσω της «μονόδρομης» νεοφιλελεύ- 
θερης πολιτικής και τις ακραίες μορφές κοινωνικών και εθνικών 
ανισοτήτων που δημιούργησε, η οικολογική καταστροφή επιτα- 
χύνθηκε. Είναι πλέον φανερό ότι τα «σύγχρονα» μοντέλα ανά- 
πτυξης που βασίστηκαν στην υπερεκμετάλλευση των διαθέσι- 
μων πόρων έχουν δημιουργήσει τρομακτικά αδιέξοδα. Η οικο- 
λογική μόλυνση του νερού, του αέρα και του εδάφους, πήρε δια- 
στάσεις βιβλικής καταστροφής σε αρκετές περιοχές του κόσμου. 
Η βιοποικιλότητα περιορίζεται επικίνδυνα, ενώ οι κλιματολογι- 
κές αλλαγές απειλούν την ίδια την επιβίωση της ανθρωπότητας. 

Η αλματώδης ανάπτυξη της κυπριακής οικονομίας, όπως εκδη- 
λώθηκε από τα πρώτα χρόνια της Ανεξαρτησίας, περιφρόνησε 
την προστασία του περιβάλλοντος και στηρίχθηκε στην εμπορία 
του, στα πλαίσια της τουριστικής βιομηχανίας. Μετά την τουρκι- 
κή εισβολή, η ανάπτυξη που ακολούθησε ήταν επίσης ραγδαία 
στις περιοχές που ελέγχει η Κυπριακή Δημοκρατία. Ομως, η 
ξενοδοχειακή βιομηχανία, όπως και η ανάπτυξη γης, δεν βασί- 
στηκαν σε κανένα ορθολογικά συγκροτημένο πολεοδομικό σχέ- 
διο το οποίο να διατηρεί το περιβάλλον και να προλαμβάνει την 
υποβάθμισή του. 

Ενδεικτικό τής μη ορθολογικής ανάπτυξης, με αρνητικές συνέ- 
πειες για το περιβάλλον και την καθημερινή ζωή των Κυπρίων, 
είναι η απουσία ενός αναπτυγμένου δικτύου μέσων μαζικής με- 
ταφοράς. Το αποτέλεσμα είναι η εξάπλωση της λογικής και της 

κουλτούρας του ιδιωτικού αυτοκινήτου και της δημιουργίας του 
κυκλοφοριακού προβλήματος στις πόλεις. Πέραν από τη ρύπαν- 
ση, την ταλαιπωρία και το κόστος, υπάρχει και το ζήτημα της 
σπατάλης ενέργειας και πόρων. Τα τελευταία χρόνια έχουν γίνει 
κάποιες κινήσεις από την πολιτεία για την ενίσχυση των δημόσι- 
ων συγκοινωνιών. Θεωρούμε ότι θα πρέπει να δοθεί περισσό- 
τερη έμφαση σε αυτή την προσπάθεια και η πολιτεία να προχω- 
ρήσει σε ένα συνολικό σχεδιασμό για τη δημιουργία ενός αποτε- 
λεσματικού και σύγχρονου δικτύου μέσων μαζικής μεταφοράς. 

Τις τελευταίες δεκαετίες παρατηρούμε μια έκρηξη στην ανάπτυξη, 
με ορίζοντα τη διεθνή αγορά ακινήτων που υπονόμευσε το φυσι- 
κό πλούτο εκτεταμένων περιοχών της κυπριακής υπαίθρου. Η λο- 
γική του άμεσου κέρδους διάβρωσε την ποιότητα του τουριστικού 
προϊόντος με αποτέλεσμα, πέραν της υποβάθμισης του περιβάλ- 
λοντος, να υποβαθμίζεται το ίδιο το τουριστικό προϊόν. 

Οι μεγαλοεργολάβοι και οι μεγαλοϊδιοκτήτες γης βασίστηκαν, αφε- 
νός στη διαπλοκή και τις πελατειακές τους σχέσεις με το κράτος, 
το οποίο επανακαθόριζε συχνά τις πολεοδομικές ζώνες και τους 
συντελεστές δόμησης σύμφωνα με το στενό τους οικονομικό συμ- 
φέρον και αφετέρου στον τραπεζικό δανεισμό, για να τσιμεντώ- 
σουν άναρχα το περιβάλλον και να κληροδοτήσουν τον τόπο με 
τεράστια επισφαλή χρέη και τουριστικά ερείπια. 

Οι ανανεώσιμες πηγές ενέργειας (ήλιος, αέρας, νερό κλπ) απο- 
τελούν δημόσια αγαθά και δεν νοείται να τυγχάνουν κερδοσκο- 
πικής εκμετάλλευσης από ιδιωτικές επιχειρήσεις. Το δημόσιο, η 
τοπική αυτοδιοίκηση και οι συνεργατικές/αλληλέγγυες μορφές ιδιο- 
κτησίας, μπορούν και οφείλουν να παίξουν καθοριστικό ρόλο στην 
πράσινη ανάπτυξη, με γνώμονα πάντα, το δημόσιο συμφέρον. 

Η δημιουργία φωτοβολταϊκών και αιολικών μονάδων και η πρά- 
σινη οικονομική ανάπτυξη θα πρέπει να συνδυαστεί και με γενι- 
κότερες πολιτικές εξοικονόμησης ενέργειας. 

Ο ενεργειακός σχεδιασμός, δυστυχώς, βασισμένος στα ορυκτά 
καύσιμα - πετρέλαιο και φυσικό αέριο- είναι αντιοικονομικός και 
ρυπογόνος. Η ανάπτυξη των ΑΠΕ (Ανανεώσιμων Πηγών Ενέρ- 
γειας) έχει καθυστερήσει υπερβολικά, λόγω της απουσίας πο- 
λιτικής βούλησης, επαρκούς θεσμικού πλαισίου και αξιόπιστων 
μηχανισμών χωροθέτησης, αδειοδότησης και ελέγχου. Η προώ- 
θηση των ΑΠΕ (ηλιακή ενέργεια, αιολική ή και συνδυασμός των 
δύο, γεωθερμική, ηλιοθερμική ενέργεια, βιοαέριο-βιομάζα), είναι 
αναγκαία και επείγουσα. Πέραν από τα περιβαλλοντικά οφέλη, 
αναμένεται να συ μ βάλει στην ασφάλεια του ενεργειακού εφοδι- 
ασμού, στη σταθερότητα των τιμών ενέργειας, στη δημιουργία 
ποιοτικών θέσεων εργασίας σε αποκεντρωμένη βάση και στην 
παραγωγή εγχώριας τεχνογνωσίας. 

Το νερό επίσης είναι σημαντικότατος παράγοντας για το κυπρι- 
ακό περιβάλλον και την κυπριακή οικονομία. Η διαχείριση των 
υδάτινων πόρων πρέπει να διασφαλίζει τη συντήρησή τους στα 
αναγκαία επίπεδα ποσότητας και ποιότητας, με άμεση αναγκαι- 
ότητα τον εμπλουτισμό των υδροφόρων στρωμάτων και τη συ- 
ντήρηση των κυπριακών φυσικών οικοσυστημάτων. Η σπανιό- 
τητα του συγκεκριμένου αγαθού και το ψηλό περιβαλλοντικό και 
οικονομικό κόστος της τεχνητής παραγωγής του, πρέπει να λαμ- 
βάνεται σοβαρά υπόψη στην τουριστική, βιομηχανική και αγρο- 
τική παραγωγή. 

Η προώθηση της παραγωγής ντόπιων βιολογικών και υγιεινών τρο- 
φίμων αποτελεί άμεση αναγκαιότητα. Αγωνιζόμαστε για τη διασφά- 
λιση ενός γεωργικού συστήματος, ελεύθερου από μεταλλαγμένους 

σπόρους και μιας διατροφικής αλυσίδας, ελεύθερης από μεταλ- 
λαγμένα προϊόντα αμφιβόλου ποιότητας και ασφάλειας υγιεινής. 
Έτσι, προασπίζουμε το δικαίωμα όλων μας να απολαμβάνου- 
με μια διατροφή ελεύθερη από Γενετικά Τροποποιημένους Ορ- 
γανισμούς (ΓΤΟ). Εναντιωνόμαστε στη βιοπειρατεία και στο πα- 
τεντάρισμα των σπόρων και άλλων μορφών ζωής και προασπί- 
ζουμε το δικαίωμα των αγροτών και των καταναλωτών να διαφυ- 
λάσσουν την αυτονομία της γεωργικής παραγωγής τους και την 
ασφάλεια της διατροφικής τους αλυσίδας. 

9. ΜΕΤΑΝΑΣΤΕΥΣΗ - ΡΑΤΣΙΣΜΟΣ 


Η διαδικασία της παγκοσμιοποίησης και η απρόσκοπτη διεθνής 
ροή του κεφαλαίου οδηγούν σε σημαντική αύξηση της μετανά- 
στευσης και της μετακίνησης ανθρώπων από φτωχότερες σε 
πλουσιότερες χώρες, προς αναζήτηση εργασίας και προοπτι- 
κών επιβίωσης. Παράλληλα, οι πόλεμοι, οι εθνοτικές συγκρού- 
σεις και οι συνεχιζόμενες πρακτικές ολοκληρωτικών και άλλων, 
μη δημοκρατικών καθεστώτων, επιτείνουν την καταπίεση, τις 
διώξεις και τον κατατρεγμό, οδηγώντας έτσι στην προσφυγοποί- 
ηση εκατοντάδων χιλιάδων ανθρώπων που αναζητούν άσυλο σε 
ευρωπαϊκές χώρες. 

Ορισμένες χώρες της περιφέρειας της ΕΕ δέχονται τον κύριο 
όγκο αυτής της μετανάστευσης. Θεωρούμε ότι ο Κανονισμός 
Δουβλίνο II θα πρέπει να αναθεωρηθεί, έτσι ώστε η υποδοχή 
των αιτούντων ασύλου να καταμερίζεται ισότιμα σε όλες τις ευ- 
ρωπαϊκές χώρες και όχι μόνο στις μεθοριακές. 

Η Κύπρος λόγω των ευρύτερων γεωπολιτικών ανακατατάξεων 
μετατράπηκε ήδη από τη δεκαετία του 1990, από χώρα εξαγω- 
γής μεταναστών, σε χώρα υποδοχής μεταναστών. Και ενώ ανα- 
πτύσσεται ρατσιστικό κλίμα ενάντια στους μετανάστες, παράλλη- 
λα η νέα οικονομική κρίση έχει αρχίσει να στέλλει ήδη τους πρώ- 
τους Κύπριους άνεργους στις αγορές εργασίας του εξωτερικού. 

Το μοντέλο μετανάστευσης της Κύπρου που υιοθετήθηκε με 
συναπόφαση των κοινωνικών εταίρων στις αρχές της δεκαε- 
τίας του 1990, όταν αποφασίστηκε η «εισαγωγή ξένου εργατι- 
κού δυναμικού» για αντιμετώπιση των αναγκών, καθορίζει ένα 
αυστηρό πλαίσιο έλευσης και ολιγόχρονης παραμονής μετα- 
ναστών και την, εκ των προτέρων, υπογραφή συμβολαίου με 

συγκεκριμένο εργοδότη, σε συγκεκριμένο οικονομικό τομέα και 
συγκεκριμένο επάγγελμα. Η απόλυτη εξάρτηση των μη κοινοτι- 
κών μεταναστών από τους εργοδότες, ενόψει της άμεσης σύν- 
δέσης της απασχόλησης με την παραμονή στη χώρα, δίνει την 
εξουσία στους εργοδότες να τερματίζουν την απασχόληση και 
ουσιαστικά την παραμονή των μεταναστών αυτών όταν αυτοί το 
αποφασίσουν. Αλλά ακόμα και σε σχέση με τους κοινοτικούς ερ- 
γαζόμενους, που υποτίθεται ότι έχουν τα ίδια δικαιώματα με τους 
Κύπριους, υπάρχει συχνά εξάρτηση και υπερεκμετάλλευση από 
τους εργοδότες και από τα ιδιωτικά γραφεία εξεύρεσης εργασί- 
ας, τους γνωστούς “ατζέντηδες’, ενώ συχνά ο εργοδότης είναι 
ταυτόχρονα και ο σπιτονοικοκύρης των μεταναστών, με αποτέ- 
λεσμα η εξουσία του να είναι ακόμα μεγαλύτερη. 

Μέσα από την υφιστάμενη αντιμετώπιση της μετανάστευσης, 
παράγονται και αναπαράγονται διαιρέσεις, ανισότητες και ιεραρ- 
χίες ανάμεσα στους εργαζόμενους, με κάποιες κατηγορίες μετα- 
ναστών να είναι ιδιαίτερα ευάλωτες και αποκλεισμένες από στοι- 
χειώδη ανθρώπινα και εργασιακά δικαιώματα, αλλά και από την 
όποια συμμετοχή στην κοινωνία, όπως για παράδειγμα οι οικια- 
κές εργαζόμενες, οι εργαζόμενοι στη γεωργοκτηνοτροφία και άλ- 
λους τομείς. Πολλές φορές υπάρχουν άλλα καθεστώτα εργοδό- 
τησης για Κύπριους, άλλα για κοινοτικούς και άλλα για εργαζό- 
μενους από τρίτες χώρες στην ίδια βιομηχανία, συχνά και στην 
ίδια επιχείρηση. Ο κανόνας είναι βέβαια η χρησιμοποίηση των 
μεταναστών ως φτηνή εργατική δύναμη και η υπερεκμετάλλευσή 
τους με την ανοχή της πολιτείας, με στόχο και αποτέλεσμα την 
πίεση στις εργασιακές συνθήκες και την υποτίμηση της εργασί- 
ας του συνόλου των εργαζομένων. 

Η ΕΡΑΣ αναγνωρίζει ότι στη μεγάλη τους πλειοψηφία οι 

μετανάστες, ανεξάρτητα από εθνοτικές, πολιτιστικές ή θρησκευ- 
τικές καταβολές και θεσμικό καθεστώς ή όποιες άλλες διαφο- 
ροποιήσεις και τεχνητούς διαχωρισμούς, αποτελούν πλέον ανα- 
πόσπαστο μέρος της εργατικής τάξης και θα πρέπει να αντιμε- 
τωπίζονται έτσι και από το συνδικαλιστικό κίνημα και από την 
κοινωνία. Οι μετανάστες, τόσο αυτοί με χαρτιά, όσο και αυτοί 
χωρίς χαρτιά, θα πρέπει να σταματήσουν να χρησιμοποιούνται 
ως φτηνά εργατικά χέρια και αυτό μπορεί να γίνει μόνο μέσα 
από την αυστηρή εφαρμογή των συλλογικών συμβάσεων, όπου 
υπάρχουν και, όπου δεν υπάρχουν, μέσα από την εφαρμογή της 
εργατικής νομοθεσίας και πρακτικής, και τιμωρία των εργοδοτών 
που παρανομούν συστηματικά. 

Οι μετανάστες χωρίς χαρτιά, θα πρέπει να νομιμοποιηθούν άμε- 
σα, έτσι ώστε να σταματήσουν να αποτελούν έρμαιο υπερεκμε- 
τάλλευσης και παραβίασης όλων των εργασιακών και ανθρωπί- 
νων τους δικαιωμάτων από τους εργοδότες και την κοινωνία γε- 
νικότερα, αλλά και για να καταπολεμηθεί η μαύρη εργασία. Πα- 
ράλληλα, η πολιτεία θα πρέπει να πάρει μέτρα με πλήρη διαφά- 
νεια και μέσα από δημόσιο διάλογο με την κοινωνία των πολι- 
τών, περιλαμβανόμενων και των μεταναστευτικών κοινοτήτων, 
για την ανάπτυξη και εφαρμογή μιας ουσιαστικής και σφαιρικής 
πολιτικής ένταξης των μεταναστών, όπως και την αποτελεσματι- 
κή καταπολέμηση των διακρίσεων και του ρατσισμού. 

Πέραν όμως από το θεσμικό ρατσισμό και τις διακρίσεις στο πε- 
δίο του κράτους και της οικονομίας, αυξάνονται ανησυχητικά η 
ξενοφοβία και ο ρατσισμός στην κυπριακή κοινωνία, τυγχάνο- 
ντας εκμετάλλευσης από ανοιχτά ρατσιστικές κινήσεις και ομά- 
δες, που σε συνθήκες κρίσης και σε συνεργασία με πολιτικούς 

και τα μίντια, κατασκευάζουν υστερίες, υποθάλποντας το ρατσι- 
στικό λόγο και τη ρατσιστική βία. Η ΕΡΑΣ θεωρεί ότι οι ξενοφο- 
βικές και ρατσιστικές νοοτροπίες οδηγούν, όχι απλώς στην περι- 
θωριοποίηση των μεταναστών, αλλά και στην πολιτική και πολι- 
τιστική εκπτώχευση των Κυπρίων. Οσον αφορά τις ρατσιστικές 
ομάδες, το ρατσιστικό λόγο και τη ρατσιστική βία, η ΕΡΑΣ θεωρεί 
ότι, τόσο η πολιτεία, όσο και η κοινωνία, οφείλουν να δράσουν 
άμεσα και αποφασιστικά και να διαφυλάξουν το δημοκρατικό και 
πολυπολιτισμικό χαρακτήρα της Κύπρου. 

10. ΙΣΟΤΗΤΑ ΤΩΝ ΦΥΛΩΝ ΚΑΙ ΔΙΚΑΙΩΜΑ 
ΙΤΟ ΣΕΞΟΥΑΛΙΚΟ ΠΡΟΣΑΝΑΤΟΛΙΣΜΟ 


Παρά τη σημαντική πρόοδο που επιτεύχθηκε τις τελευταίες δε- 
καετίες στο ζήτημα της ανισότητας των φύλων και πιο πρόσφατα 
σε σχέση με τα δικαιώματα ομοφυλοφίλων, λόγω και της ένταξης 
της Κυπριακής Δημοκρατίας στην Ευρωπαϊκή Ένωση, η πρόο- 
δος αυτή αφορά κυρίως το νομικό και θεσμικό πλαίσιο. Στο επί- 
πεδο της κοινωνίας και στην πράξη, οι ανισότητες, η εμφυλοποί- 
ηση, οι προκαταλήψεις και τα στερεότυπα συνεχίζουν να υφίστα- 
νται, με αποτέλεσμα μεγάλες κοινωνικές ομάδες να καταπιέζο- 
νται και να περιθωριοποιούνται. 

Η πατριαρχία παρόλη την αμφισβήτηση που δέχεται σε θεωρη- 
τικό επίπεδο, συνεχίζει να επιβιώνει και να καθορίζει νοοτροπί- 
ες, πλαίσια αντίληψης και συμπεριφορές. Οι πατριαρχικές δομές 
βασίζονται στη βία, η οποία πολλές φορές παίρνει και άμεση σω- 
ματική και ψυχολογική μορφή ενάντια στις γυναίκες και ειδικότε- 
ρα σε ευάλωτες ομάδες γυναικών, όπως οι μετανάστριες. Η πα- 
τριαρχική βία παραμένει διάχυτη στην κοινωνία και αναπαράγει 
την ανισότητα των φύλων, την καταπίεση των γυναικών και τον 
κοινωνικό συντηρητισμό. 

Παρά τη νομική απαγόρευσή τους, οι διακρίσεις και η ανισομισθία 
στην εργασία, συνεχίζουν να υπάρχουν και να είναι ντε φάκτο ανε- 
κτές από την κοινωνία και την πολιτεία, παρά τις ρητορικές κατα- 
δίκες. Ο έμφυλος επαγγελματικός διαχωρισμός, η συγκέντρωση 
των γυναικών στα πιο χαμηλόμισθα επαγγέλματα, το γεγονός ότι 
σε διευθυντικές θέσεις στην οικονομία και την πολιτική οι γυναίκες 
είναι ελάχιστες, το γεγονός ότι οι παραδοσιακοί ρόλοι στην οικο- 
γένεια, με την κυριαρχία του αντρικού αυταρχισμού, σε σημαντικό 

βαθμό αναπαράγονται, είναι αδιαμφισβήτητα δεδομένα. 

Τα ΛΟΑΔ άτομα (λεσβίες, ομοφυλόφιλοι, αμφισεξουαλικοί και δια- 
φυλικοί) συχνά γίνονται δέκτες χλευασμού, κοινωνικού ρατσισμού 
και αποκλεισμού από ανθρώπινα δικαιώματα και ωφελήματα που 
απολαμβάνουν άλλες ομάδες πολιτών. Η διαφορετικότητά τους 
δεν αναγνωρίζεται και δεν γίνεται σεβαστή παρά μόνο όταν χρησι- 
μοποιείται για να τους μετατρέψει σε θύματα διακρίσεων στην ερ- 
γασία και την κοινωνική και πολιτική ζωή γενικότερα. 

Η ΕΡΑΣ θεωρεί ότι τα ζητήματα του φύλου δεν είναι επουσιώ- 
δη και δεν πρέπει ούτε να αγνοούνται, ούτε να υποβαθμίζονται. 
Χρειάζεται εφαρμογή της νομοθεσίας που καταπολεμά τις δια- 
κρίσεις, προσαρμογή της στις σύγχρονες ανάγκες της κοινωνί- 
ας, καθώς επίσης και η καλλιέργεια συνείδησης αποδοχής και 
σεβασμού της διαφορετικότητας. Η συνειδητοποίηση της ισότη- 
τας των φύλων και του αλληλοσεβασμού είναι ζήτημα της πολι- 
τείας, της παιδείας, αλλά και της κοινωνίας και των κινημάτων 
ενάντια σε κάθε μορφής διάκρισης εναντίον των γυναικών και 
των ΛΟΑΔ ατόμων. 

11. ΑΥΤΑΡΧΙΣΜΟΣ, ΑΚΡΟΔΕΞΙΑ ΚΑΙ ΝΕΟΦΑΣΙΣΜΟΣ 


Άμεση συνέπεια της νεοφιλελεύθερης πολιτικής και κληρονομιάς 
των τελευταίων δεκαετιών, πέραν από την παγκόσμια κρίση, εί- 
ναι η αποδόμηση της κοινωνικής συνοχής και του δημοκρατικού 
κεκτημένου. Η οικονομία εκτοπίζει και περιθωριοποιεί την πολιτι- 
κή, μετατρέποντάς την σε αντικείμενο τεχνοκρατικής διαχείρισης 
που επιβάλλεται με ρητούς ή άρρητους αυταρχικούς τρόπους. 

Η στασιμότητα στο Κυπριακό ενισχύει την εθνοκαπηλεία, η 
οποία δεν προσφέρει οποιαδήποτε ουσιαστική διέξοδο στο ζή- 
τημα, αλλά αντίθετα ανατροφοδοτεί την πληγωμένη περηφάνια 
του εθνικιστικού χώρου. Η λαϊκίστικη- εθνικιστική ρητορεία είναι 
χαρακτηριστικό των πλείστων κομμάτων, ευνοώντας έτσι την 
υιοθέτηση ή την ανοχή από μέρους της κοινωνίας ακραίων 
αντιδραστικών θέσεων. Μέσα σ’ αυτό το κλίμα, βρίσκουν πρό- 
σφορο έδαφος και συγκροτούνται φασίζοντες ή φασιστικοί 
σχηματισμοί που παραπέμπουν στην ιστορική παράδοση 
του αντικομουνισμού των δεκαετιών 50-60, της ΕΟΚΑ Β’ και 
της Χούντας και που καμιά σχέση δεν έχουν με οτιδήποτε το 
απελευθερωτικό. 

Η εθνικιστική ρητορική, όπως και οι ακροδεξιοί και οι νεοφασι- 
στικοί σχηματισμοί, αντλούν δύναμη από το στρατιωτικοποιημέ- 
νο χαρακτήρα και το διάχυτο αυταρχισμό της κυπριακής κοινωνί- 
ας και μιας παιδείας που συντηρεί αυτά τα φαινόμενα, ενώ συγ- 
χρόνως έχουν την κάλυψη από μερίδα πολιτικών παραγόντων, 
των ΜΜΕ και της ανώτατης εκκλησιαστικής ιεραρχίας. Άρα, ου- 
σιαστικά, δεν πρόκειται για περιθωριακές δυνάμεις, αλλά για συ- 
νιστώσες ή εργαλεία των παραδοσιακών συστημικών δυνάμεων 
και του βαθέως κράτους. 

Η Αριστερά χρειάζεται να γίνει ττιο αποφασιστική και συνεπής 
στην αναζήτηση της λύσης του Κυπριακού και την επανένωση 
της χώρας, όπως και ενάντια στον εθνικισμό και στο ρατσισμό. Η 
έλλειψη αποφασιστικότητας στερεί την κοινωνία από την ανάλο- 
γη διαπαιδαγώγηση, διευκολύνοντας έτσι την ανάπτυξη του νεο- 
φασιστικού φαινομένου. 

Η ΕΡΑΣ θεωρεί ότι η αυταρχική τροπή του πολιτικού συστήματος 
εν μέσω κρίσης, θα πρέπει να ανακοπεί μέσα από τη δημιουργία 
ενός διευρυμένου κοινωνικού μετώπου που θα διεκδικήσει τη δι- 
ασφάλιση και τη διεύρυνση της δημοκρατίας. Όσον αφορά το νε- 
οφασισμό, η ΕΡΑΣ απαιτεί να σταματήσει η κάλυψή του από την 
αστυνομία και το κράτος, τόσο σε σχέση με τη ρατσιστική βία, 
όσο και σε σχέση με την υπόθαλψη του ρατσιστικού μίσους. 

Η ΕΡΑΣ συστάθηκε τον Οκτώβρη του 2011 με στόχο να 
ενεργοποιήσει και να φέρει μαζί τους ανθρώπους της 
ριζοσπαστικής Αριστερός, να οργανώσει, να συντονίσει και 
να διευρύνει τους αγώνες που γίνονται και που χρειάζεται να 
γίνουν για να αντιμετωπιστεί η εν εξελίξει επίθεση του 
νεοφιλελεύθερου καπιταλισμού, για βελτίωση της 
ποιότητας ζωής της πλειοψηφίας, δημιουργίας συνθηκών 
ανθρώπινης αξιοπρέπειας και κοινωνικής δικαιοσύνης 
αλλά και για την επιβίωση σημαντικής μερίδας του 
πληθυσμού τόσο στην Ευρώπη όσο και διεθνώς. 

